Dr. Ešref Kenan Rašidagić, vanredni profesor, predsjednik

Dr. Saćir Filandra, redovni profesor, član

Dr. Hamza Karčić, vanredni profesor, član

Sarajevo, 06.01.2020.

**VIJEĆU FAKULTETA POLITIČKIH UNIVERZITETA U SARAJEVU**

Na osnovu člana 59. (tačka m) Statuta Univerziteta u Sarajevu, a u vezi sa članovima 36. i 37. Pravila studiranja za treći ciklus studija Univerziteta u Sarajevu, Senat je na 34. sjednici održanoj 25.09.2019. donio Odluku o obrazovanju Komisije za ocjenu uslova kandidata mr.sc. Hamdi Firat Buyuk i podobnosti teme doktorske disertacije pod naslovom **TURKEY’S POLICIES TOWARDS BALKAN MUSLIMS DURING THE RULE OF JUSTICE AND DEVEOPLEMT PARTY (AKP),** u sastavu**:** Dr. Ešref Kenan Rašidagić, vanredni profesor, predsjednik; Dr. Saćir Filandra, redovni profesor, član; Dr. Hamza Karčić, vanredni profesor, član. Nakon što je Komisija proučila dostavljenu finalnu prijavu teme doktorske disertacije, podnosimo Nastavno-naučnom vijeću slijedeći:

**I Z V J E Š T A J**

1. **Ocjena uvjeta kandidata:**

Hamdi Firat Buyuk rođen je 06.12.1989. godine u Istanbulu. Diplomirao je 2012. godine na odsjeku za poslovnu administraciju pri Odjelu za međunarodne odnose Univerziteta Kadir Has u Istanbulu. Nakon završenih dodiplomskih studija, s tezom pod naslovom „Turski soft power na Balkanu“ magistrirao je 2013. godine međunarodne odnose na Univerzitetu Essexu u Velikoj Britaniji. Nakon toga, stažirao je u nekoliko međunarodnih istraživačkih institucija i radio kao politički analitičar između 2013. i 2016. godine pri Međunarodnoj organizaciji za strateška istraživanja (USAK) u Ankari. Na USAK-u je se specijalizirao za balkansku politiku, tursku vanjsku politiku i studije Evropske Unije te je aktivno bio uključen u publikacijama, projektima i terenski radi ove institucije. U istom razdoblju radio je i kao glavni urednik internet stranice Turkish Weekly, gdje je stekao istaknuto novinarsko iskustvo.

Od 2017. živi u Sarajevu i radi kao politički analitičar i novinar pri istraživačko izvještavačkoj mreži za Balkan (BIRN), gdje je odgovoran za određene vijesti iz Turske, analize i komentare u vezi tursko balkanskih odnosa, kao za druge teme vezane za Balkan. Za to vrijeme, radio je takođe kao predavač na Pravnom fakultetu Međunarodnog univerziteta u Travniku, gdje je predavao predmete koje se odnose na komperativne političke sisteme, međunarodno javno pravo, metode istraživanja i institucije EU i historiju. Takođe, učestvovao je u mnogim projektima koje se financiraju od strane međunarodnih institucija poput projekta Friedricha Eberta Stiftung-a pod nazivom „Politički trendovi i dinamika u jugoistočnoj Europi“. Kandidat ja autor više članaka, izvještaja, akademskih radova i mišljenja u domenu politike te u području svoje struke redovno iznosi komentare na turskim, balkanskim i međunarodnim medijima.

Doktorski studij međunarodnih odnosa na Fakultetu političkih nauka Univerziteta u Ankari započeo je između 2014. i 2017. godine, gdje je uspješno završio svoje ispitne obaveze te godine 2016. položio završni doktorski kvalifikacioni ispit. Nakon toga odlučuje se za nastavak doktroskih studija na Univerzitetu u Sarajevu.

Razmatrajući činjenice iz gore navedenog, komisija je pri mišljenju da je kandidat u mogućnosti da nastavi sa radom na predloženoj doktorskoj disertaciji.

1. **Ocjena podobnosti teme doktorske disertacije**
   1. **Problemsko područje**

Glavni problem ovog istraživanja jeste politika Turske prema balkanskim muslimanima te njena efikasnost i uticaj. Turska se smatra važnim faktorom u regiji i njena povezanost s muslimanima regije je uvijek bila intenzivna, ali ujedno i komplikovana (Ekinci, 2013).

Od uspostave moderne Turske pa do danas balkanska regija, a posebno muslimani koji žive na tom području, uvijek su bili na dnevnom redu turske politike (Oran, 2012; Balcı, 2013). Međutim, balkanska regija i njeni muslimani postaju važniji i ujedno prisutniji kako u turskoj vanjskoj tako i unutarnjoj politici nakon raspada Jugoslavije i za vrijeme ratova i sukoba koje su vođeni u tom periodu (Davutoglu, 2008). Posebno, ratovi u Bosni i na Kosovu tokom 1990-ih ključni su događaji u kojima se Turska uspjela predstaviti kao kao važan saveznik Zapada na Balkanu i u skladu s tim uspostavila svoju politiku (Demirtas, 2013). Štaviše, kada je okončano krvoproliće na Balkanu nakon rata na Kosovu i nakon pobune u Makedoniji 2001. godine, već sada 16-godišnji turski predsjednik Recep Tayyip Erdogan i njegova vladajuća Stranka pravde i razvoja (AKP) po prvi put pobijedili su na izborima održanim 2002. godine.

Kada su Erdogan i njegova stranka započeli vladanje zemljom, ova popularna tema već se nalazila u programu državne vanjske politike. Balkanska regija i njeni muslimani savršeno su se uklopili u aktivnu vanjskopolitičku formulaciju AKP-a (Donelli i Chiriatti, 2017) i naravno kasnije u proislamističku i/ili neo-otomanističku orijentisanu međunarodnu politiku kojom su se naspojale dokazati proklamovane vanjskopolitičke težnje - posebno nakon uvođenja politike nultog problema od strane Ahmeta Davutoglua (Ekinci, 2013). Turska politika prema balkanskim muslimanima ogledana u različitim političkim sredstvima tokom vladavine AKP-a prolazila je kroz mnoga razdoblja, domaće izazove i zamršene odnose Ankare sa EU, SAD-om, NATO-om i Rusijom, gdje je sve to u konačnici oblikovalo buduću ulogu Turske države na Balkanu. (Dursun-Ozkanca, 2016.) Proaktivna turska politika prema balkanskim muslimanima može se posmatrati kao glavni test za međunarodnu ulogu Turske i u potvrđivanju njene tvrdnje da je jedna od regionalnih sila.

Prostorno određenje ovog istraživanja odnosi se na Tursku i muslimanske zajednice koje žive u Bosni i Hercegovini, Srbiji, Crnoj Gori, Kosovu, Albaniji i Sjevernoj Makedoniji, a proizilazi iz činjenice da Turska prema tim muslimanskim grupama provodi jednu proaktivnu politiku. Ovaj istraživačkog poduhvat ne obrađuje Bugarsku i Grčku iz razloga različitosti politike Turske prema ove dvije države u odnosu na politiku koju sprovodi prema muslimanima bivših jugoslovenskih zemalja (plus Albanija). Vremensko određenje ovog istraživanja obuhvata prvenstveno period od početka vladavine AKP-a (od 2002. do danas), s tim da će se ukratko analizirati i historijska pozadina ovih odnosa.

* 1. **Istraživačko pitanje i hipoteze istraživanja**

U ovom doktorskom radu pokušava se odgovoriti na sljedeće glavno pitanje: *„na koji način i zašto Turska za vrijeme vladavine AKP provodi jedinstvenu politiku prema balkanskim muslimanima i u kojem dijelu sprovođenja ove politike Turska biva uspješna u kontekstu svoje međunarodne uloge i tursko-muslimanskih odnosa na Balkanu“.*

Predstojeće iznijete hipoteze odražvaju pretpostavke naspram postavljenih istraživačkih problema, ciljeva i njihovih analiza:

**Generalna Hipoteza**: Pod vlašću AKP Turska sprovodi aktivnu politiku prema balkanskim muslimanima.

**Posebna hipoteza 1**: Pod vladavinom AKP Turska je počela sprovoditi proaktivnu i agresivnu vanjsku politiku uključujući i Balkan.

**Posebna hipoteza 2**: Balkanski muslimani zauzimaju jedinstveno mjesto u programu vanjske politike države Turske i njenim tvrdnjama kao jednoj od regionalnih sila.

**Posebna hipoteza 3**: Usred relativno brze izmjene odnosa sa zapadom i Rusijom, kao i u unutrašnjoj političkoj situaciji, politika Turske tokom vladavine AKP-a ima svoje određene i različite periode, metode i sredstva političkog djelovanja u odnosima sa balkanskim muslimanima.

**Posebna hipoteza 4**: Kada su u pitanju odnosi naspram balkanskih muslimana Turska se redovno nalazi u dilemi između koncepta realpolitike i odnosa političke romanse.

**Posebna hipoteza 5**: Odnos Turske politike prema balkanskim muslimanima najbolje se može analizirati i razumjeti kroz primjenu konstruktivističko-realističkog teorijskog pristupa.

* 1. **Metodološki pristup**

U sklopu izrade ove teze koristiće se dostupna literatura (knjige, članci, izvježtaji i ostalo) koja tretira ovu tematiku a objavljena je na turskom, bosanskom i engleskom jeziku. U središtu osvrta pregleda literature nalazi se turska vanjska politika, politička historija Balkana, balkanski muslimani i Turska, teorije međunarodnih odnosa sa specijalnim osvrtom na koncept realizama i konstruktivizama, te analiza inostrane politike i analiza političkog diskursa na ovu temu.

Pored pomenutog, kako bi se dobio dobar osnov za komparaciju između vanjskopolitičkog diskursa i prakse koja se sprovodi od strane republike Turske u radu će se koristiti podaci turskih i regionalnih ministarstava i drugih institucija, uključujući ministrastvo trgovine, zatim sagledaće se investicije, pomoć i donacije, socio-kulturni projekti i oni koji tretiraju druga srodna pitanja.

U cilju prikupljanja primarnih podataka namjeravaju se sprovesti intervjui i niz terenskih susreta sa eksperatima, državnim službenicima, akademicima i intelektualacima te sa turskim institucijama koje su djeluju u regiji. Kako bi istraživačiki rad bio što relevantiji i inovativivniji prikupiće se mišljenja i stavovi javnog mjenja kako iz regiona tako i onih koji dolaze iz Turske.

U sklopu dijela kojim se analizira aktuelni diskurs, biće prikupljene izjave državnika, aktivista, intelektualaca, kao i izjave stručnjaka i akademika koje su oglašene putem novina, časopisa te internet stranica predsjedništva, ministarstava i političkih stranaka.

Takođe, izanaliziraće se izvještavanja o tursko-balkanskim odnosima i povezanim dešavanjima iznijeti u novinama, časopisima i portalima u regiji i Turskoj, kao i ona iznijeta u međunarodnim medijima. U fokusu ove teze jeste prikupiti podatke iz povijesti, teorije i prakse te ih sintetizirati na vjerodostojan akademski način.

* 1. **Ciljevi istraživanja**

Glavni cilj ove teze jeste analizirati politiku Turske prema balkanskim muslimanima. Tezom se nastoji potvrditi da se Turska u svojoj međunarodnoj politici ponaša realistički, ali da takođe sprovođenjem konstruktivističke metodologije koristi uspostavljene identitete i sistem vrijednosti kako bi maksimizirala svoj interes. S tim u vezi, ovaj rad ima za cilj objasniti politiku Turske prema balkanskim muslimanima u okviru realističko-konstruktivističkog pristupa. Pored toga, tezom se nastoje naglasiti bliski i historijski odnose između Turske i Balkana i njegove muslimanske populacije. Dodatni cilj teze jeste i prikazati trenutno stanje balkanskih muslimana uzimajući u obzir ulogu Turske države i njene kapacitete.

* 1. **Teorijski okvir i pregled literature**

U prijedlogu ove teze citirano je gotovo 100 akademskih izvora, s tim da će se u daljem procesu pisanja i istraživačkog rada bibliografija ove doktorske disertacije dodatno proširiti i obogatiti.

Uzimajući u obzir da teorijski okvir rada pojmovno određuje ovu disertaciju, u njemu će se referirati na teorijske koncepte u međunarodnim odnosima kao što je realizam, konstruktivizam i u ovom slučaju posebno realističko konstruktivistički pristup. Referirajući na imena poput Morgenthau, Finnemore, Mearsheimer i Jackson pružaju se glavna znanja o realizmu i konstruktivizmu, dok se sageledavanjem stanovišta Barkina koji je utemeljio konstruktivističko-realistički pristup nudi glavna teorijska osnova za ovu tezu.

Naučni radovi vezani za historiju Balkana, Turske i tursku spoljnu politiku imaće izuzetnu važnost za bolje razumijevanje aktuelnih događaja, uključujući u to radove autora poput Barbare Jelavič, Baskina Orana i Kemala Karpata.

Naučno-akademski radovi Ahmeta Davutoglua, Florijana Biebera, Birgul Demirtasa i Dimitara Bečeva predstavljaće osnov kod razumjevanja aktuelne situacije između Turske i balkanskih muslimana te teške pozicije Turske između diskursa i prakse.

Takođe, u izradi ove disertaciji biće uključeni intervjui sa sagovornicima poput političara, stručnjaka i univerzitetskih profesora te razne medijske publikacije.

* 1. **Obrazloženje strukture istraživanja**

Ova doktorska disertacija sastojaće se od šest glavnih poglavlja. Prvo poglavlje obuhvata **teorijski okvir i konstruktivističko-realistički pristup u međunarodnim odnosima** sa kojim će se pružiti koncept za analizu postojećeg angažmana Turske prema balkanskim muslimanima i dati osnov za formulasanje istog.

Drugo poglavlje obuhvata **sažetak turske vanjske politike prema balkanskim muslimanima do 21. stoljeća** kako bi se pružila bolja pozadina i razumijevanje trenutne politike države Turske i uvjeta balkanskih muslimana u istorijskim okvirima. Ovo poglavlje odnosiće se na period od Prvog svjetskog rata pa sve do 2001. godine, to jeste, od vremena kada je AKP-a stupila na vlast u Turskoj.

Treće poglavlje predstavljaće **pregled stanja današnjih balkanskih muslimana** koji će pružiti izgled muslimanskih zajednica u zemljama koje su u fokusu ove disertacije. U ovom poglavlju biće analizirani glavni problemi, izazovi, prednosti i nedostaci muslimanskih zajednica uzeti okvirno po državama.

**Konceptualizacija turske vanjske politike tokom ere AKP-a** predstavljaće četvrto poglavlje ove disertacije. U ovom poglavlju iznijeće se opšti pregled Turske i njene vanjske politike. S tim u vezi, analiziraće se glavna domaća i strana pitanja, instrumenti, donositelji odluka i globalni trendovi u okviru tri različita vremenska razdoblja koji se značajno očituju u periodu od 2002. do 2020. godine.

Sa velikim značajem za ovaj rad u petom poglavlju će se govoriti o tome k**ako izgleda turska politika prema balkanskim muslimanima (u državno/nacionalnom kontestu)**. Dakle, u ovom dijelu biće analizirane glavne teme, politika, instrumenti kao što su religija, kultura, vojska i investicije pritom referirajući na državno/nacionalni kontekst.

Poslednje poglavlje ove disertacije obuhvata **realističko-konstruktivističku analizu turske politike prema balkanskim muslimanima** čime će se objediniti teorijski okvir, istorijska pozadina, aktuelna pitanja u regiji i formulacija turske politike iznijete u disertaciji.

Ova disertacija biće napisana na engleskom jeziku, a ista će sadržavati pregled literature, bibliografiju, dodatne dokumente i sažetak na bosanskom jeziku.

* 1. **Naučni doprinos predložene teme doktorske disertacije**

Ova doktorska disertacija nosi važnost iz više razloga, a njome se doprinosi disciplini međunarodnih odnosa i tursko balkanskim studijama. S obzirom na čijenicu da će ova teza biti pisana u Sarajevu, to autoru pruža mogućnost da može u izradi iste procijeniti i pratiti političku atmosferu, obavljati intervjue sa stručnjacima, političarima, intelektualcima, turskim institucijama koje djeluju u regiji, a također omogućava mu kontakte s običnim ljudima, i to ne samo u Bosni nego i u zemljama regiona zahvaljujući lokaciji Sarajeva i njegovoj povezanosti. Nadalje, kako je za autora ove teze materenji jezik turski to mu omogućava praćenje literature na turskom kao i dostupne literature u vezi ove teme na engleskom i bosanskom jeziku (sve koliko mu to znanje omogućava). Kombinovanjem poznavanja prilika o Turskoj, konstantan boravak na terenu, posjedovanje informacija i iskustva iz prve ruke, te praćenje međunarodnih dešavanja i literature na nekoliko jezika čini ovu tezu vrlo korisnom i veoma važnom.

Ka drugo, ovim radom se popunjavaju znanstveni nedostaci unutar tursko balkanskih studija. Turska je prihvaćena kao važan i popularan akter u regiji i na Balkanu, a muslimani ove regije prihvaćeni su kao vrlo važno sredstvo turske vanjske politike. Međutim, uprkos odnosima koji datiraju iz daleke prošlosti te njihove važnosti za današnjicu, postoji vrlo malo akademskih studija o tim pitanjima. Umjesto ozbiljih akademskih radova, romantika (i/ili mržnja) i radovi koji govore o mitovima zastupljeni su u literaturi i to u sklopu rasprava o neotomanstvu (Tanasković 2010, Rasidagić 2013, Marić 2013, Ekinci 2013 i 2014, Dursun-Ozkanca 2016). U tom smislu, tezom će se popuniti jaz i nedostaci u ovom polju, i ista će predstavljati akademsku osnovu za neka daljnja istraživanja o sličnim pitanjima.

Ovim radom se također doprinosi jednoj od glavnih teorijskih rasprava u međunarodnim odnosima. Suprotno mišljenju da su realističke i konstruktivističke teorije suprotne jedna drugoj, autori pod vodstvom Samuela Barkina stanovišta su da ove dvije teorije u kombinaciji mogu objasniti djelovanje i ponašanje država te dovesti do riješenja za novonastale probleme unutar koncepta realizma. Prema njima, u okviru međunarodnoj politici u fokusu se nalaze državna moć i interesi, ali u isto vrijeme moguće je pronaći uspostavljene vrijednosti, pretpostavke i identitete. Ovom tezom ispituje se pokušaj kombiniranja ove dvije teorije kroz primijenu iste na na tursku vanjsku politiku prema balkanskim muslimanima. To će ujedno omogućiti da ovaj rad doprinese raspravi unutar teorije međunarodnih odnosa.

1. **Mišljenje i prijedlog komisije**

Predložena doktorska disertacija predstavlja složen i inovativan pristup istraživanju izuzetno aktuelne i nedovoljno obrađene teme. Autor je kroz razgovor sa Komisijom o istraživačkom projektu doktorske disertacije, te kroz samu finalnu prijavu disertacije, pokazao da vlada odgovarajućim metodama znanstveno-istraživačkog rada, te da posjeduje sposobnost za znanstvenu analizu izuzetno složenog teorijskog i praktičnog problema suvremenog svijeta i da je sposoban za izvođenje relevantnih zaključaka visokog nivoa znanstvene akribije.

Na temelju iznesenog, Komisija predlaže Vijeću Fakulteta političkih nauka Univerziteta u Sarajevu da pozitivno ocjeni uvjete kandidata mr.sc. Hamdi Firat Buyuk za izradu doktorske disertacije, a temu doktorske disertacije pod naslovom **TURKEY’S POLICIES TOWARDS BALKAN MUSLIMS DURING THE RULE OF JUSTICE AND DEVEOPLEMT PARTY (AKP)** prihvati kao podobnu.

Komisija predlaže da mentor na izradi doktorske disertacije bude prof. dr. Ešref Kenan Rašidagić.

**KOMISIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. sc. Ešref Kenan Rašidagić, predsjednik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof.dr.sc. Saćir Filandra, član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. sc. Hamza Karčić, član